Karen Hækkerup (S), 2012-04-10:
Som bekendt er der sket markante ændringer i indvandringsmønsteret til Danmark i de seneste 10 år.
Antallet af opholdstilladelser er steget, men hvor det tidligere hovedsagelig var flygtninge og familiesammenførte, som kom hertil, er indvandringen i dag domineret af mennesker, som kommer til landet for at arbejde og for at studere.
Det er en udvikling, vi skal være glade for, for som beskæftigelsesministeren netop har været inde på, er der i høj grad tale om ressourcestærke mennesker, der bidrager positivt til samfundsøkonomien og også positivt til de enkelte virksomheder.
Flere undersøgelser har vist, at mangfoldighed på arbejdspladsen giver udslag på bundlinjen, og det er også derfor, at virksomheder som Microsoft, ISS og McDonald's arbejder med mangfoldighedsledelse.
Og der er ikke nogen tvivl om, at Danmark har brug for arbejdskraftindvandringen.
Det gælder her og nu, og det gælder ikke mindst i de kommende år på grund af den demografiske udvikling.
Arbejdskraftindvandringen er en af forudsætningerne for, at vi får mulighed for i fremtiden at sikre vækst og velfærd og dermed får mulighed for at bevare vores velfærdssamfund.
Derfor skal vi gøre, hvad vi kan for at tiltrække og fastholde dygtige udlændinge.
Samtidig skal vi arbejde for, at vi i højere grad udnytter den arbejdskraftressource, der ligger hos de indvandrere og efterkommere, der allerede er i Danmark.
Allerede i dag ser vi, hvordan mange nydanskere er med til at løfte vigtige opgaver inden for f.eks. sundhedssektoren, hvad enten det er som læger eller som SOSU-personale.
Behovet for det bidrag til den danske arbejdsstyrke vil ikke blive mindre i årene fremover.
Tiltrækning af ny udenlandsk arbejdskraft og bedre udnyttelse af de ressourcer, vi allerede har i landet, er derfor ikke hinandens modsætninger.
Tværtimod viser undersøgelser, at én højtuddannet udlænding genererer to nye arbejdspladser i Danmark.
Så spørges der til, hvordan arbejdskraftindvandringen har påvirket samfundet generelt.
Men man må jo sige, at det inden for et kortere tidsperspektiv ikke er alle danskere, der har været her lige længe, og at ikke alle ligner hinanden.
Så naturligvis har den mangfoldighed, som bl.a. arbejdskraftindvandringen har bibragt Danmark, naturligvis også givet udslag i, hvordan samfundet generelt er, og det ser vi, når vi afleverer vores børn i børnehaven, hvis vi skal have lappet vores arm sammen på skadestuen, eller når vi betaler ved kassen i supermarkedet eller andre gange har brug for hjælp eller indgår i fællesskaber i eksempelvis foreninger.
Det er ikke alle danskere, der har været her lige længe, og det er ikke os alle sammen, der ligner hinanden lige meget, og det behøver vi såmænd ikke at være kede af.
Mangfoldighed er en styrke, hvis vi udnytter den ordentligt, sådan som mange virksomheder har vist vejen for.
Det bedste middel til det er ikke at skræmme folk væk med en os og dem-retorik eller ligegyldige grænsebommedebatter.
I stedet skal vi invitere de mennesker, der kommer hertil for at yde en indsats, indenfor og åbne for dialog og anerkendelse af de kompetencer og bidrag, som Danmark ikke kan undvære.
Danmark er et dejligt land, og det er ikke mærkeligt, at der er folk, der gerne vil komme hertil for at arbejde eller studere i vores perle af et samfund, og det skal vi sådan set være taknemmelige for, for det er med til at berige vores samfund.